এঙ্গিন আলতান দ্যুজিয়াতান
এঙ্গিন আলতান দ্যুজিয়াতান (তুর্কি: Engin Altan Düzyatan, তুর্কি উচ্চারণ: [æɲˈɟin aɫˈtan dyzjaˈtan]; জন্ম: ২৬শে জুলাই ১৯৭৯) একজন তুর্কি অভিনেতা, উপস্থাপক ও প্রযোজক। তিনি তুরস্কের ইজমির প্রদেশের কার্শিয়াকায় জন্মগ্রহণ করেন। তিনি দোকুল এল্যুল বিশ্ববিদ্যালয়ে নাট্যকলা নিয়ে পড়াশোনা করার পর ২০০১ সালে রুহসার নামক টেলিভিশন ধারাবাহিকের মাধ্যমে তাঁর অভিনয় জগতে অভিষেক ঘটে। এরপর তিনি অসংখ্য টিভি ধারাবাহিক ও চলচ্চিত্রে বিভিন্ন চরিত্রে অভিনয় করেছেন। দ্যুজিয়াতান তুর্কি ঐতিহাসিক রোমাঞ্চকর কল্পকাহিনীনির্ভর টিভি ধারাবাহিক দিরিলিশ: আরতুগ্রুলে কেন্দ্রীয় চরিত্র আরতুগ্রুল বের ভূমিকায় অভিনয়ের সুবাদে আন্তর্জাতিক খ্যাতিলাভ করেন। ২০২১ সাল থেকে তিনি বিশ্বের সবচেয়ে প্রভাবশালী ৫০০ জন মুসলিমের তালিকায় অন্তর্ভুক্ত হয়ে আসছেন।